**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL klaipėdos miesto SAVIVALDYBĖS TARYBOS 2013 M. GEGUŽĖS 30 D. SPRENDIMO NR. T2-128 „DĖL VIEŠOSIOS ĮSTAIGOS KLAIPĖDOS TURIZMO IR KULTŪROS INFORMACIJOS CENTRO TEIKIAMŲ KEMPINGO IR KITŲ PASLAUGŲ ĮKAINIŲ“ SU VISAIS PAKEITIMAIS IR PAPILDYMAIS PRIPAŽINIMO NETEKUSIU GALIOS**

1. **Sprendimo projekto esmė, tikslai ir uždaviniai.**

Šiuo metu galioja Klaipėdos miesto savivaldybės (toliau – Savivaldybė) tarybos 2013 m. gegužės 30 d. sprendimu Nr. T2-128 „Dėl viešosios įstaigos Klaipėdos turizmo ir kultūros informacijos centro teikiamų kempingo ir kitų paslaugų įkainių“, kuris buvo pakeistas Klaipėdos miesto savivaldybės tarybos 2014 m. rugsėjo 15 d. sprendimu Nr. T2-231 „Dėl Klaipėdos miesto savivaldybės tarybos 2013 m. gegužės 30 d. sprendimo Nr. T2-128 „Dėl viešosios įstaigos Klaipėdos turizmo ir kultūros informacijos centro teikiamų kempingo ir kitų paslaugų įkainių“ pakeitimo“ patvirtinti viešosios įstaigos Klaipėdos turizmo ir kultūros informacijos centro (toliau – KTIC) paslaugų įkainiai.

Šio sprendimo projekto tikslas – panaikinti KTIC teikiamų paslaugų įkainius, nes:

1. sprendime įvardintos paslaugos nėra priskirtinos viešosioms paslaugoms;
2. KTIC, vadovaudamasis Lietuvos Respublikos turizmo įstatymu, turistams informaciją teikia nemokamai;
3. KTIC vadovaudamasis 2015 m. gruodžio 16 d. Susitarimu Nr. J9-1931 dėl 2009 m. vasario 27 d. savivaldybės turto panaudos sutarties Nr. J11-22 ir 2015 m. liepos 1 d. savivaldybės turto panaudos sutarties Nr. J9-1037 nutraukimo nuo 2016 m. nebevykdo „Pajūrio kempingas“ administravimo ir nebeteikia kempingo paslaugų.

Šiuo sprendimo projektu taip pat siekiama įpareigoti Klaipėdos miesto savivaldybės administraciją papildyti Viešųjų paslaugų, kurias teikia Klaipėdos miesto savivaldybės kontroliuojamos įmonės ir įstaigos, kainų (tarifų) projektų parengimo, pateikimo, svarstymo ir tvirtinimo tvarkos aprašą (toliau – Aprašas), patvirtintą Klaipėdos miesto savivaldybės administracijos direktoriaus 2018 m. sausio 16 d. įsakymu Nr. AD1-123 „Dėl Viešųjų paslaugų, kurias teikia Klaipėdos miesto savivaldybės kontroliuojamos įmonės ir įstaigos, kainų (tarifų) projektų parengimo, pateikimo, svarstymo ir tvirtinimo tvarkos aprašo patvirtinimo“, nuostata dėl kainų (tarifų) nustatymo už Klaipėdos miesto savivaldybės kontroliuojamų įmonių ir įstaigų teikiamas atlygintinas paslaugas, kurios nėra priskirtinos viešosioms paslaugoms, įstatymų nustatyta tvarka.

**2. Projekto rengimo priežastys ir kuo remiantis parengtas sprendimo projektas.**

Šio sprendimo projektas parengtas atlikus sisteminę teisinių dokumentų analizę:

1. Lietuvos Respublikos vietos savivaldos įstatymo 8 straipsnio 1 dalis numato, kad Savivaldybė yra atsakinga už viešųjų paslaugų teikimą gyventojams. Šiuo požiūriu KTIC teikia turistams paslaugas, apimančias informacijos apie turizmo išteklius ir turizmo paslaugas rengimą, teikimą ir (ar) skleidimą;
2. Lietuvos Respublikos Viešojo administravimo įstatymo 2 straipsnio 18 punktas apibrėžia, kad viešoji paslauga yra valstybės ar savivaldybių kontroliuojamų juridinių asmenų veikla teikiant asmenims socialines, švietimo, mokslo, kultūros, sporto ir kitas įstatymų numatytas paslaugas. Šiuo požiūriu KTIC savo veikloje vadovaujasi Lietuvos Respublikos turizmo įstatymu, kuriame reglamentuota, kad turizmo informacijos centras – tai turizmo paslaugų teikėjas, nemokamai ir (ar) už atlygį turistams teikiantis paslaugas, apimančias informacijos apie turizmo išteklius ir turizmo paslaugas rengimą, teikimą ir (ar) skleidimą. Klaipėdos miesto savivaldybės administracija perka nemokamos informacijos teikimo paslaugas turistams bei turistines paslaugas teikiantiems subjektams. Atsižvelgiant į tai, šioms paslaugoms kainos (tarifai) nenustatomi, nes asmenims teikiami nemokamai;
3. Lietuvos Respublikos vietos savivaldos įstatymo 16 straipsnio 2 dalies 37 punktas numato, kad išimtinei savivaldybės tarybos kompetencija yra kainų ir tarifų už savivaldybės valdomų įmonių, biudžetinių ir viešųjų įstaigų (kurių savininkė yra savivaldybė) teikiamas atlygintinas paslaugas. Atsižvelgiant į 1) punktą ir teismų praktiką, šiame punkte kalbama tik apie atlygintinas viešąsias paslaugas. Šiuo požiūriu tik informacijos teikimo turistams KTIC teikiamos paslaugos laikytinos viešomis paslaugomis. Tačiau, kaip jau aptarta 2) punkte, jos teikiamos nemokamai. Kitos paslaugos, kurias teikia KTIC nėra priskirtinos viešosioms paslaugoms, nes neatitinka 1) ir 2) punktuose išdėstytų nuostatų;
4. Lietuvos Respublikos viešųjų įstaigų įstatymo 10 straipsnio 1 dalies 3 punkte nurodyta, kad viešosios įstaigos visuotinio dalininkų susirinkimo kompetencijai priskiriamas paslaugų, darbų bei produkcijos kainų ir tarifų ar jų nustatymo taisyklių nustatymas. Klaipėdos miesto savivaldybės tarybos 2008 m. balandžio 3 d. sprendimu Nr. T2-106 „Dėl savivaldybės turtinių ir neturtinių teisių įgyvendinimo viešosiose įstaigose“ Klaipėdos miesto savivaldybės, kaip viešųjų įstaigų dalininkės (savininkės) turtinių ir neturtinių teisių įgyvendinimas pavestas Klaipėdos miesto savivaldybės administracijos direktoriui. Tačiau, tik vadovaudamasis Savivaldybės tarybos sprendimais dėl konkrečios viešosios įstaigos jis gali suteikti įgaliojimus balsuoti už viešųjų įstaigų paslaugų, darbų bei produkcijos kainų ir tarifų ar jų nustatymo taisyklių nustatymą. Šiuo požiūriu Savivaldybės taryba nenustato KTIC paslaugų, kurios nėra priskirtinos viešosios paslaugoms, įkainių, kaip jau buvo aptarta 3) punkte. Šiuo metu galiojantis Aprašas reglamentuoja tik viešųjų paslaugų, kaip tai apibrėžta Lietuvos Respublikos vietos savivaldos ir viešojo administravimo įstatymuose, kainų (tarifų) nustatymo tvarką. Todėl, tikslinga būtų šį Aprašą papildyti nuostata dėl kainų (tarifų) nustatymo už Klaipėdos miesto savivaldybės kontroliuojamų įmonių ir įstaigų teikiamas atlygintinas paslaugas, kurios nėra priskirtinos viešosioms paslaugoms, įstatymų nustatyta tvarka;
5. KTIC vadovaudamasis 2015 m. gruodžio 16 d. Susitarimu Nr. J9-1931 dėl 2009 m. vasario 27 d. savivaldybės turto panaudos sutarties Nr. J11-22 ir 2015 m. liepos 1 d. savivaldybės turto panaudos sutarties Nr. J9-1037 nutraukimo nuo 2016 m. nebevykdo „Pajūrio kempingas“ administravimo ir nebeteikia kempingo paslaugų, todėl Savivaldybės tarybos sprendimu patvirtinti šių paslaugų įkainiai prarado savo aktualumą.

Atsižvelgiant į pateiktą teisinių dokumentų analizę bei teismų (vienas iš jų: Klaipėdos apygardos teismo Civilinių bylų skyriaus 2014 m. liepos 4 d. nutartis civilinėje byloje Nr. 2A-905-123/2014, šaltinis: (<https://www.infolex.lt/tp/833996#pa4)>), kurie sistemiškai įvertino Lietuvos Respublikos vietos savivaldos įstatymo 8 straipsnį, 16 straipsnio 2 dalies 37 punktą, Lietuvos Respublikos viešojo administravimo įstatymo 2 straipsnio 18 dalį, Lietuvos Respublikos kainų įstatymo 2, 3 straipsnius, Lietuvos Respublikos Vyriausybės 1994-02-03 nutarimu Nr. 77 patvirtintos Kainų ir tarifų reguliavimo tvarkos 13.2 punktą, taip pat šios tvarkos 2 priedą, CK 2.36 straipsnio 1 dalį, praktiką darytina išvada, kad Savivaldybės taryba privalo nustatyti (reguliuoti) atlygintinų viešųjų paslaugų gyventojams bei paslaugų, finansuojamų iš savivaldybės biudžeto kainas bei tarifus. Tačiau, kai kuriais atvejais Savivaldybės kontroliuojamos įmonės teikia ne tik viešąsias atlygintinas paslaugas gyventojams, bet ir paslaugas, kurios pagal savo pobūdį, jas gaunantį subjektą nėra priskirtinos viešosioms paslaugoms.

Apibendrinant darytina išvada, kad KTIC:

- teikia informacijos teikimo turistams viešąsias paslaugas, tačiau jos teikiamos nemokamai, todėl kainos (tarifai) nenustatomi;

- neteikia kitų paslaugų asmenims 2) punkte įvardintose srityse, todėl kitos jos teikiamos paslaugos nėra priskirtinos viešosioms paslaugoms ir jų kainos (tarifai) nėra nustatomi Savivaldybės taryboje.

**3. Kokių rezultatų laukiama.**

Klaipėdos miesto savivaldybės tarybai panaikinus KTIC teikiamų paslaugų, kurios nėra priskirtinos viešosioms paslaugoms, įkainius ir jų nustatymo tvarką reglamentavus Apraše:

* bus galimybė operatyviai taikyti lankstesnes, paklausesnes ir daugiau į rinkos situaciją orientuotus KTIC paslaugų įkainius, kurie leistų užtikrinti KTIC 2018-2020 metų strateginio veiklos plano tikslų tinkamą vykdymą ir efektyvesnius veiklos rezultatus;
* KTIC subalansuos savo teikiamų paslaugų kainodaros politiką, kuri bus pagrįsta paslaugos savikainos ir rinkos kainos ribomis.

**4. Sprendimo projekto rengimo metu gauti specialistų vertinimai.**

Nėra.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės:

* KTIC teikiamų paslaugų kainų (tarifų) nustatymo reglamentavimas atitiks teisės aktus,
* tikėtina, kad KTIC pasieks efektyvesnius veiklos rezultatus.

Tarptautinių ryšių ir ekonominės plėtros Jurgita Činauskaitė

skyriaus vedėja